
РЕШЕНИЕ
№ РП-562-18-002
	Днес, 09.01.2019г., Комисията за противодействие на корупцията и за отнемане на незаконно придобитото имущество /КПКОНПИ/, в състав:
Председател - Пламен Георгиев 
Заместник - председател: Антон Славчев
Член: Пламен Йоцов
	Член: Антоанета Георгиева - Цонкова
	Член: Силвия Къдрева 
У С Т А Н О В И:
Производството е образувано по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ01/С-562/19.11.2018г.
Същият е против Р.М. на длъжност главен горски инспектор в РДГ – ***.
По същество в сигнала се твърди, че всички фирми, извършващи дърводобив и реализация на дървесина са непрекъснато проверявани, актувани и спирани от дейността на Р.М., служител на висок пост в РДГ ***. Твърди се, че основните й задължения са упражняване на контрол на извършваната дейност, но в последните години този контрол е преминал в самоуправство и заяждане с тези, които не осигуряват работа на съпруга й К.М., който е основен частен лесовъд на територията на област ***. Твърди се, че М. е в конфликт на интереси и несъвместимост предвид факта, че е държавен служител, осъществява контролна дейност на фирми и обекти на територия, на която съпругът и е главно действащо лице, осъществяващо частна лесовъдска дейност. М. подписва, одобрява и проверява изготвените от съпругът й горско-стопански програми, както и текущият и последващ контрол по изпълнението им. К.М. е единственият лесовъд на частна практика на територията на област ***, който няма нито един съставен АУАН и неговите сечища са с най-голям процент на усвояване на дървесина.
Към сигнала не са приложени доказателства.
Служебно е направена справка на електронната страница на ИАГ, РДГ ***.
В хода на проверката по сигнала Комисията установи следното от фактическа страна:
Сигналът е подаден от физическо лице с посочени три имена, адрес, телефон, и е подписан.
От извършената справка в електронната страница на ИАГ, РДГ *** се установява, че Р.М. е главен горски инспектор в РДГ- ***.
При така изяснената фактическа обстановка Комисията установи следното от правна страна:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати. 
Видно от чл.52 от ЗПКОНПИ наличието на лице, заемащо висша публична длъжност по смисъла на чл.6 от ЗПКОНПИ, е задължителна предпоставка за Комисията да разгледа и да се произнесе по сигнал за установяване на конфликт на интереси. 
В настоящия случай сигналът е подаден срещу лице, което не попада в обхвата на лицата, заемащи висша публична длъжност по смисъла на чл.6 от ЗПКОНПИ. Съгласно твърденията в сигнала и направена справка на електронната страница на РДГ *** Р.М. е главен горски инспектор в РДГ-***. В това си качество същата не е лице, заемащо висша публична длъжност по смисъла на чл.6, ал.1, т.1 - 50 от ЗПКОНПИ.
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство и изпращане на сигнала по компетентност, на основание чл.47, ал.5 от ЗПКОНПИ, на органа по избора или назначаването.
Предвид гореизложеното, на основание чл.27, ал.2, т.6 от АПК, във вр. с чл.6, ал.1 и чл.47, ал.5 във връзка с §2, ал.5 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество

РЕШИ:
ПРЕКРАТЯВА производството по сигнал с рег. № ЦУ01/С-562/19.11.2018г., насочен против Р.М., на длъжност главен горски инспектор в РДГ – ***.

ПРЕПРАЩА сигнала на директора на РДГ *** за предприемане на необходимите действия по компетентност.
След приключване на проверката по сигнала директорът на РДГ *** следва да уведоми КПКОНПИ за резултатите от същата.
Препис от Решението да се изпрати ведно с цялата административна преписка на прокуратурата, с оглед преценка за реализиране на правомощията по чл.76, ал.2 от ЗПКОНПИ.
КОМИСИЯ:

Председател:……………………….…/Пламен Георгиев/
Заместник - председател:………………/Антон Славчев/
Член:………………………………../Антоанета Цонкова/
Член:…………………...……………....…/Пламен Йоцов/
Член:…………………………………..../Силвия Къдрева/

